CELEX: 32019D0129(01)
Language: el
Date: 2019-01-21 00:00:00
Title: Εκτελεστική απόφαση της Επιτροπής, της 21ης Ιανουαρίου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Pruneaux d’Agen»/«Pruneaux d’Agen mi-cuits» (ΠΓΕ)

29.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 36/5
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 21ης Ιανουαρίου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Pruneaux d’Agen»/«Pruneaux d’Agen mi-cuits» (ΠΓΕ)
         (2019/C 36/06)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α), σε συνδυασμό με το άρθρο 53 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η Γαλλία υπέβαλε αίτηση για την έγκριση τροποποίησης, η οποία δεν είναι ήσσονος σημασίας, των προδιαγραφών προϊόντος «Pruneaux d’Agen»/«Pruneaux d’Agen mi-cuits» (ΠΓΕ), σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012. Οι αλλαγές περιλαμβάνουν αλλαγή της ονομασίας από «Pruneaux d’Agen»/«Pruneaux d’Agen mi-cuits» σε «Pruneaux d’Agen».
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ένστασης σύμφωνα με το άρθρο 51 του κανονισμού (ΕΕ) αριθ. 1151/2012, η αίτηση για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014 της Επιτροπής (2), καθώς και το τροποποιημένο ενιαίο έγγραφο και η παραπομπή στη δημοσίευση των προδιαγραφών του προϊόντος, για την καταχωρισμένη ονομασία «Pruneaux d’Agen»/«Pruneaux d’Agen mi-cuits» (ΠΓΕ) θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης,
                  
               ΑΠΟΦΑΣΙΖΕΙ:
         
            Άρθρο μόνο
            Η αίτηση για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014, καθώς και το τροποποιημένο ενιαίο έγγραφο και η παραπομπή στη δημοσίευση των προδιαγραφών του προϊόντος, για την καταχωρισμένη ονομασία «Pruneaux d’Agen»/«Pruneaux d’Agen mi-cuits» (ΠΓΕ), παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της τροποποίησης που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 21 Ιανουαρίου 2019.
            
               
                  Για την Επιτροπή
               
               Phil HOGAN
               Μέλος της Επιτροπής
            
         
         
            (1)  ΕΕ L 343 της 14.12.2012, σ. 1.
         
            (2)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).
      
      
         
            ΠΑΡΑΡΤΗΜΑ
            ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ/ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ
            
               Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012
            
            
               «PRUNEAUX D’AGEN»/«PRUNEAUX D’AGEN MI-CUITS»
            
            
               Αριθ. ΕΕ: PGI-FR-0149-AM01 – 18.5.2017
            
            
               ΠΟΠ ( ) ΠΓΕ ( X )
            
            1.   Αιτούσα ομάδα και έννομο συμφέρον
            
            
                        SYNDICAT DU PRUNEAU D’AGEN
                     
                  
                        2 rue des Magnolias – BP 130
                     
                  
                        47303 Villeneuve-sur-Lot
                     
                  
                        FRANCE
                     
                  
                        Τηλ. +33 553415555
                     
                  
                        Φαξ +33 553402936
                     
                  
                        Email: contact@pruneau.fr
                     
                  Σύνθεση και έννομο συμφέρον: Η συνδικαλιστική οργάνωση περιλαμβάνει μια ομάδα παραγωγών δαμάσκηνων και μονάδων ξήρανσης, η οποία δραστηριοποιείται στο επίπεδο της παραγωγής, και μια ομάδα επιχειρήσεων που παρασκευάζουν τα ξηρά δαμάσκηνα ή μεταποιητών, η οποία δραστηριοποιείται στο επίπεδο της διανομής. Έχει επομένως έννομο συμφέρον να υποβάλει αίτηση τροποποίησης των προδιαγραφών.
            2.   Κράτος μέλος ή τρίτη χώρα
            
            Γαλλία
            3.   Κεφάλαιο των προδιαγραφών προϊόντος που αφορά/-ούν η/οι τροποποίηση/-σεις
            
            
                        —
                     
                     
                        ☒
                     
                     
                        Ονομασία του προϊόντος
                     
                  
                        —
                     
                     
                        ☒
                     
                     
                        Περιγραφή του προϊόντος
                     
                  
                        —
                     
                     
                        ☐
                     
                     
                        Γεωγραφική περιοχή
                     
                  
                        —
                     
                     
                        ☒
                     
                     
                        Απόδειξη της καταγωγής
                     
                  
                        —
                     
                     
                        ☒
                     
                     
                        Μέθοδος παραγωγής
                     
                  
                        —
                     
                     
                        ☐
                     
                     
                        Δεσμός
                     
                  
                        —
                     
                     
                        ☒
                     
                     
                        Επισήμανση
                     
                  
                        —
                     
                     
                        ☒
                     
                     
                        Άλλο: επικαιροποίηση των στοιχείων επικοινωνίας, τύπος προϊόντος, γεωγραφική περιοχή, τροποποιήσεις στη διατύπωση του δεσμού με τη γεωγραφική περιοχή, οργανισμοί ελέγχου, εθνικές απαιτήσεις.
                     
                  4.   Τύπος τροποποίησης/-εων
            
            
                        —
                     
                     
                        ☒
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012
                     
                  
                        —
                     
                     
                        ☐
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ, για την οποία δεν έχει δημοσιευθεί ενιαίο έγγραφο (ή ισοδύναμο έγγραφο) και η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012
                     
                  5.   Τροποποίηση/-εις
            
            5.1.   Κεφάλαιο «Ονομασία του προϊόντος»
            
            Η ονομασία «Pruneaux d’Agen/Pruneaux d’Agen mi-cuits» αντικαθίσταται από την ονομασία «Pruneaux d’Agen» επειδή ο όρος «mi-cuits» («ημιψημένα») αναφέρεται στα ξηρά δαμάσκηνα «Pruneaux d’Agen» που έχουν ως βασικό χαρακτηριστικό τον ελάχιστο δυνατό βαθμό ξήρανσης. Τα εν λόγω ξηρά δαμάσκηνα δεν υποβάλλονται σε επανυδάτωση. Η ένδειξη «mi-cuit» («ημιψημένο») γίνεται ένδειξη επισήμανσης.
            5.2.   Κεφάλαιο «Περιγραφή του προϊόντος»
            
            
                        —
                     
                     
                        Προστίθεται ότι τα δαμάσκηνα d’Ente που χρησιμοποιούνται για την παραγωγή των ξηρών δαμάσκηνων «Pruneaux d’Agen»«συγκομίζονται σε κατάσταση βέλτιστης ωρίμασης». Η διευκρίνιση αυτή βρίσκεται ήδη στο τμήμα των προδιαγραφών που αφορά τη μέθοδο παραγωγής.
                     
                  
                        —
                     
                     
                        Προστίθεται ότι τα ξηρά δαμάσκηνα «Pruneaux d’Agen» παράγονται «χωρίς την προσθήκη γλυκαντικής ύλης» επειδή το στοιχείο αυτό δεν αναφέρεται ρητά στις προδιαγραφές παραγωγής. Η προσθήκη αυτή δεν έχει επίπτωση στο προϊόν του οποίου η μέθοδος παραγωγής δεν έχει μεταβληθεί.
                     
                  
                        —
                     
                     
                        Όσον αφορά τα ξηρά δαμάσκηνα «Pruneaux d’Agen» που διατίθενται στο εμπόριο με την ένδειξη «mi-cuits» (ημιψημένα), προστίθεται ότι τα προϊόντα αυτά παράγονται «χωρίς περαιτέρω επανυδάτωση». Η τροποποίηση αυτή κωδικοποιεί τις πρακτικές των παραγωγών, οι οποίες ωστόσο δεν είχαν διευκρινιστεί στις καταχωρισμένες προδιαγραφές. Η επανυδάτωση των εν λόγω ξηρών δαμάσκηνων δεν είναι αναγκαία επειδή τα δαμάσκηνα αυτά δεν έχουν ψηθεί πλήρως.
                     
                  
                        —
                     
                     
                        Εισάγεται διάκριση μεταξύ των ξηρών δαμάσκηνων «Pruneaux d’Agen»«που προορίζονται για κατανάλωση ως έχουν» και των ξηρών δαμάσκηνων «Pruneaux d’Agen»«που προορίζονται για περαιτέρω μεταποίηση από τη βιομηχανία γεωργικών τροφίμων». Με την τροποποίηση αυτή αποσαφηνίζονται οι δύο κατηγορίες ξηρών δαμάσκηνων, τα ξηρά δαμάσκηνα που προορίζονται απευθείας για πώληση σε καταναλωτές και τα ξηρά δαμάσκηνα που προορίζονται για μεταποίηση.
                     
                  Όσον αφορά τα ξηρά δαμάσκηνα που προορίζονται για πώληση και κατανάλωση ως έχουν, διευκρινίζεται στην περιγραφή το «μέγεθος των 66 κατά μέγιστο καρπών ανά 500 g με ποσοστό υγρασίας 35 %». Το εν λόγω μέγεθος αντικαθιστά το μέγεθος των 77 κατά μέγιστο καρπών, όπως ορίζεται στο τμήμα «Μέθοδος παραγωγής» των καταχωρισμένων προδιαγραφών. Το ελάχιστο μέγεθος των ξηρών δαμάσκηνων «pruneaux d’Agen» που προορίζονται για κατανάλωση ως έχουν τροποποιείται: ορίζεται πλέον σε 66 καρπούς ανά 500 g αντί των 77 καρπών ανά 500 g που ίσχυε μέχρι σήμερα. Αυτό σημαίνει ότι μειώνεται ο αριθμός των καρπών ανά 500 g και ότι αυξάνονται έτσι οι διαστάσεις τους.
            Όσον αφορά τα ξηρά δαμάσκηνα των οποίων ο πυρήνας αφαιρείται, το μέγεθος μετράται πριν από την αποβολή του πυρήνα. Άλλωστε, προστίθεται ότι τα δαμάσκηνα μπορούν να πωλούνται «ολόκληρα ή χωρίς πυρήνα». Οι τροποποιήσεις αυτές έχουν σκοπό, αφενός μεν, να καταστήσουν δυνατή την πώληση ξηρών δαμάσκηνων μεγαλύτερου μεγέθους, αφετέρου δε, να αναδείξουν τη σημασία της πώλησης των ξηρών δαμάσκηνων των οποίων ο πυρήνας έχει αφαιρεθεί. Οι εν λόγω τροποποιήσεις δεν μεταβάλλουν τα ιδιαίτερα χαρακτηριστικά του προϊόντος, ούτε τον δεσμό του με τη γεωγραφική περιοχή.
            Τα ξηρά δαμάσκηνα «Pruneaux d’Agen» που προορίζονται για μεταποίηση προσδιορίζονται με σαφήνεια στην ακόλουθη παράγραφο:
            
               «Τα ξηρά δαμάσκηνα “Pruneaux d’Agen” που προορίζονται για περαιτέρω μεταποίηση από τη βιομηχανία γεωργικών τροφίμων εμπίπτουν στην κατηγορία μεγέθους των 98 κατά μέγιστο καρπών ανά 500 g, οι οποίοι δεν είναι επανυδατωμένοι και έχουν ποσοστό υγρασίας 21 %.
               Τα εν λόγω ξηρά δαμάσκηνα δεν παρουσιάζουν καμία πολύ σοβαρή ατέλεια και είναι τουλάχιστον εν μέρει ακέραια. Επίσης, τεμαχίζονται πριν αποσταλούν σε άλλη επιχείρηση μεταποίησης γεωργικών τροφίμων. Τα εν λόγω ξηρά δαμάσκηνα δεν προορίζονται για πώληση στον τελικό καταναλωτή.»
            
            Η προσθήκη αυτή εξυπηρετεί διπλό σκοπό: αφενός μεν, να περιγραφούν τα ξηρά δαμάσκηνα που εμφανίζουν τα ιδιαίτερα χαρακτηριστικά των ξηρών δαμάσκηνων «Pruneaux d’Agen» αλλά δεν διατίθενται πλέον στο εμπόριο για κατανάλωση ως έχουν, καθώς προορίζονται για μεταποίηση από τη βιομηχανία γεωργικών τροφίμων, αφετέρου δε, να αποφευχθεί σε κάθε περίπτωση η επαναφορά αυτών των ξηρών δαμάσκηνων στο σύστημα διανομής των ξηρών δαμάσκηνων που προορίζονται για κατανάλωση ως έχουν. Το μέγεθος αυτών των ξηρών δαμάσκηνων ορίζεται σε 98 κατά μέγιστο καρπούς ανά 500 g, οι οποίοι δεν είναι επανυδατωμένοι και έχουν ποσοστό υγρασίας 21 %. Το αντίστοιχο μέγεθος για τους επανυδατωμένους καρπούς ορίζεται σε 77 κατά μέγιστο καρπούς ανά 500 g με ποσοστό υγρασίας 35 %, όπως απαιτείται στις καταχωρισμένες προδιαγραφές προϊόντος για τα ξηρά δαμάσκηνα που προορίζονται για κατανάλωση ως έχουν.
            Επιπλέον, τα ξηρά δαμάσκηνα «Pruneaux d’Agen» που προορίζονται για μεταποίηση από τη βιομηχανία γεωργικών τροφίμων τεμαχίζονται εφόσον δεν μεταποιούνται στην επιχείρηση παραγωγής του ξηρού δαμάσκηνου. Έτσι, διαφυλάσσονται τα ιδιαίτερα χαρακτηριστικά των προϊόντων «Pruneaux d’Agen».
            Προτάσεις όπως «στη Γαλλία δεν χρησιμοποιείται η μέθοδος της ξήρανσης στον ήλιο», «στις μέρες μας, το δαμάσκηνο του Agen πωλείται σπάνια στον καταναλωτή χωρίς να έχει υποστεί επεξεργασία», «το εύρος των τελικών προϊόντων που προέρχονται από τα ξηρά δαμάσκηνα του Agen είναι μεγάλο και εξελίσσεται συνεχώς», «το pH του δαμάσκηνου του Agen είναι περίπου 4», «μέσες τιμές παρουσιάζονται ενδεικτικά κατωτέρω» απαλείφονται επειδή δεν συνιστούν δεσμευτικές διατάξεις.
            Το τμήμα σχετικά με την παρουσίαση του προϊόντος απαλείφεται επειδή παραπέμπει στη γενική νομοθεσία.
            5.3.   Κεφάλαιο «Απόδειξη της καταγωγής»
            
            Οι υποχρεώσεις για την υποβολή δηλώσεων και την τήρηση αρχείων συγχωνεύονται σε μία παράγραφο στην οποία προστίθεται μια δήλωση ταυτοποίησης κάθε επιχείρησης που παρεμβαίνει στην παραγωγή, την ξήρανση, τη μεταποίηση, την εκπυρήνωση και στη συσκευασία των «Pruneaux d’Agen». Η δήλωση αυτή επιτρέπει την ταυτοποίηση των επιχειρήσεων με σκοπό τη διενέργεια των ελέγχων.
            Όσον αφορά το τμήμα για την περιγραφή της μεθόδου παραγωγής, προστίθεται στο μητρώο καλλιεργειών η καταχώριση του αριθμού των περιόδων συγκομιδής προκειμένου να ελέγχεται ότι η συγκομιδή των δαμάσκηνων εκτελείται όντως με πολλά περάσματα.
            Ο ορισμός της παρτίδας συμπληρώνεται προκειμένου να προβλέπεται ορισμός για την παρτίδα σε όλα τα στάδια της μεταποίησης. Προστίθενται οι εξής διευκρινίσεις:
            «Ως παρτίδα νοείται:
            
                        —
                     
                     
                        μέχρι το στάδιο της ταξινόμησης κατά μέγεθος, το σύνολο των ξηρών δαμάσκηνων του ίδιου έτους συγκομιδής που παραδίδεται από τον ίδιο παραγωγό στον ίδιο μεταποιητή, εκτός και αν τα ξηρά δαμάσκηνα διαχωρίζονται σε πολλά υποσύνολα με βάση κριτήρια όπως η ποιότητα ή η ποικιλία, ή η ομαδοποίηση λόγω της υπαγωγής τους σε συλλογική διαχείριση.
                     
                  
                        —
                     
                     
                        από την ταξινόμηση σε μέγεθος μέχρι την έναρξη της παρασκευής, το σύνολο των ξηρών δαμάσκηνων που εμφανίζουν κοινά χαρακτηριστικά, όπως έχουν οριστεί από τον μεταποιητή. Κατά τη διάρκεια αυτής της διαδικασίας, μια παρτίδα μπορεί να διαχωριστεί σε πολλές νέες παρτίδες.
                     
                  
                        —
                     
                     
                        από την έναρξη της παρασκευής μέχρι και τη συσκευασία, το ομοιογενές σύνολο των καρπών που υφίστανται ταυτόχρονη επεξεργασία με βάση την ίδια διαδικασία προκειμένου να διατίθενται σε ταυτόσημες συσκευασίες οι οποίες φέρουν τον ίδιο αριθμό παρτίδας.».
                     
                  Όσον αφορά την ιχνηλασιμότητα, εισάγονται τα ακόλουθα διευκρινιστικά στοιχεία:
            
                        —
                     
                     
                        η αναγραφή του έτους συγκομιδής στο δελτίο παράδοσης, το οποίο προσκομίζεται στον μεταποιητή από την εκάστοτε μονάδα ξήρανσης που αποξηραίνει αποκλειστικά και μόνο τη δική της παραγωγή,
                     
                  
                        —
                     
                     
                        η αναγραφή του ενδεχόμενου χαρακτηρισμού του προϊόντος ως ΠΓΕ στις ετικέτες του παλετοκιβωτίου κατά την αποθήκευση των πρώτων υλών που έχουν ήδη ταξινομηθεί κατά μέγεθος,
                     
                  
                        —
                     
                     
                        η αναγραφή του βάρους στις ετικέτες των περιεκτών σε περίπτωση που η αφαίρεση του πυρήνα έχει εκτελεστεί εκτός του εργαστηρίου μεταποίησης.
                     
                  Οι εν λόγω τροποποιήσεις έχουν ως στόχο να ενισχύσουν την παρακολούθηση του προϊόντος.
            Η ανακεφαλαιωτική κατάσταση των διαδικασιών παραγωγής, αποστολής και αποθήκευσης των τελικών προϊόντων είναι πλέον υποχρεωτική μόνο μία φορά ετησίως, στις 31 Αυγούστου, και όχι 4 φορές ετησίως (όπως ίσχυε για την 31η Μαρτίου, την 30ή Ιουνίου, την 31η Αυγούστου και την 31η Δεκεμβρίου). Η αντικατάσταση αυτή αποσκοπεί στον περιορισμό των υπερβολικά δεσμευτικών και περιττών συχνών περιόδων υποβολής ανακεφαλαιωτικών καταστάσεων. Η ημερομηνία της 31ης Αυγούστου διατηρείται επειδή σηματοδοτεί τη λήξη της προηγούμενης περιόδου εμπορίας. Κρίνεται επαρκής για τη διασφάλιση της ιχνηλασιμότητας στο επίπεδο των μεταποιητών.
            5.4.   Κεφάλαιο «Μέθοδος παραγωγής»
            
            Εισάγεται διάγραμμα επεξεργασίας του προϊόντος στο οποίο αποσαφηνίζεται κάθε στάδιο της μεθόδου παραγωγής για όλες τις κατηγορίες των ξηρών δαμάσκηνων «Pruneaux d’Agen»: για τα ξηρά δαμάσκηνα που προορίζονται για κατανάλωση ως έχουν, τα ημιψημένα ή μη ημιψημένα ξηρά δαμάσκηνα, ή τα δαμάσκηνα που προορίζονται για μεταποίηση από τη βιομηχανία γεωργικών τροφίμων.
            —   Απαιτήσεις στο στάδιο της οπωροκαλλιέργειας
            
            
               Ποικιλία
            
            Η παράγραφος «Η μοναδική ποικιλία που θεωρείται αποδεκτή για την παραγωγή των ξηρών δαμάσκηνων του Agen είναι η ποικιλία του δαμάσκηνου d’Ente, περιλαμβανομένου του κλώνου Spurdente Ferco, ενώ εξαιρούνται οι ποικιλίες Primacotes, Tardicotes και Lorida. Οι ποικιλίες Impériale épineuse και άλλα δαμάσκηνα της ποικιλίας quetsche δεν καλύπτονται από την ΠΓΕ.»
            αντικαθίσταται από τη φράση:
            
               «Για την παραγωγή των ξηρών δαμάσκηνων “Pruneaux d’Agen” αποδεκτά θεωρούνται αποκλειστικά και μόνο τα δαμάσκηνα της καλλιεργητικής ποικιλίας “Prune d’Ente”· ως εκ τούτου, αποκλείονται τα υβρίδια που συνδέονται με οποιαδήποτε άλλη ποικιλία.».
            
            Η διατύπωση αποσκοπεί στην απλούστευση της παραγράφου ενώ δεν αναιρεί την αρχή σύμφωνα με την οποία η παραγωγή βασίζεται αποκλειστικά και μόνο στα δαμάσκηνα d’Ente και σε πιστοποιημένο φυτικό υλικό.
            
               Ωρίμαση των καρπών κατά τη συγκομιδή
            
            Το τμήμα των προδιαγραφών στο οποίο αναφέρεται ότι οι καρποί συγκομίζονται σε στάδιο βέλτιστης ωρίμασης, ότι η ωρίμαση επέρχεται σε διάφορες χρονικές περιόδους και εξαρτάται από το εκάστοτε δένδρο, με αποτέλεσμα η συγκομιδή να εκτελείται πολλές φορές από τους συλλέκτες ή τις συλλεκτικές μηχανές, εμπλουτίζεται με τις ακόλουθες διατάξεις:
            
               «Οι παραγωγοί ελέγχουν τακτικά τον βαθμό Brix ορισμένων δαμάσκηνων με τη βοήθεια ενός διαθλασιμέτρου προκειμένου να παρακολουθούν την εξέλιξη της ωρίμασης του κάθε οπωρώνα χωριστά και να προχωρούν στη συγκομιδή την κατάλληλη χρονική στιγμή.
               Κάθε έτος, η ομάδα ή ο οργανισμός που ορίζεται από την ομάδα για τον σκοπό αυτό προσδιορίζει, για τις πιο διαδεδομένες καλλιεργητικές ποικιλίες και, αν χρειάζεται, ανά μεγάλες γεωγραφικές περιοχές, ημερομηνίες έναρξης της συγκομιδής. Η πληροφορία αυτή κοινοποιείται στο σύνολο των παραγωγών από την ομάδα ή τον οργανισμό που ορίζεται από την ομάδα για τον σκοπό αυτό.
               Η ενδεχόμενη έναρξη της συγκομιδής πριν από αυτές τις ημερομηνίες πρέπει να δικαιολογείται με βάση κυρίως τις μετρήσεις του διαθλασιμέτρου που διενεργούνται, οι οποίες πρέπει στην περίπτωση αυτή να καταχωρίζονται κάθε ημέρα στο μητρώο καλλιεργειών.»
            
            Η προσθήκη αυτή έχει ως σκοπό τον ακριβή προσδιορισμό της έναρξης της συγκομιδής, η οποία εκτελείται περίπου με την ωρίμαση του καρπού και ανάλογα με τις συνθήκες που επικρατούν σε κάθε επιχείρηση. Μάλιστα, ο προσδιορισμός της ημερομηνίας έναρξης της συγκομιδής στηρίζεται στην εξής εμπειρική διαπίστωση: μεταξύ της πλήρους ανθοφορίας και της έναρξης της συγκομιδής μεσολαβεί κατά κανόνα χρονικό διάστημα 145 ημερών.
            Ωστόσο, στις περισσότερες περιπτώσεις, οι ημερομηνίες της πραγματικής ωρίμασης μπορεί να εμφανίζουν μικρές διαφορές ανάλογα με την υποποικιλία, την έκθεση του οπωρώνα, τα χαρακτηριστικά του εδάφους, τη φροντίδα των δένδρων, και, μολονότι σπάνια, τις συνθήκες του έτους.
            Κατά συνέπεια, αν ένας παραγωγός αποφασίσει να ξεκινήσει τη συγκομιδή πριν από την ημερομηνία που έχει δημοσιευτεί από την ομάδα, ο εν λόγω παράγωγος πρέπει να τηρεί αποδεικτικά στοιχεία για τις μετρήσεις του διαθλασιμέτρου που διενεργεί σε καθημερινή βάση προκειμένου να μπορέσει να δικαιολογήσει την απόφασή του.
            —   Απαιτήσεις στο στάδιο της ξήρανσης
            
            Οι διατάξεις σχετικά με την τήρηση των κανόνων γενικής υγιεινής απαλείφονται επειδή παραπέμπουν στις «προδιαγραφές του κώδικα προστασίας του καταναλωτή» και, κατά συνέπεια, σε γενικές ρυθμιστικές διατάξεις.
            Η διατύπωση για τη διάρκεια της αποθήκευσης των δαμάσκηνων μετά τη συγκομιδή τροποποιείται: το χρονικό διάστημα των «72 ωρών υπό κανονικές συνθήκες του έτους» αντικαθίσταται από χρονικό διάστημα που «δεν παρατείνεται πέραν της δεύτερης ημέρας μετά τη συγκομιδή (Η+2)». Η αποθήκευση σε χαμηλές θετικές θερμοκρασίες εξακολουθεί να αποτελεί εναλλακτική επιλογή, η οποία επιτρέπει την παρέκκλιση από αυτόν τον κανόνα.
            Η τροποποίηση αυτή έχει ως στόχο τη διευκόλυνση των ελέγχων: απαλείφεται οποιαδήποτε ερμηνεία της έννοιας των «κανονικές συνθήκες του έτους» και καθορίζεται πιο συγκεκριμένο χρονικό διάστημα από το διάστημα των 72 ωρών, του οποίου η χρονική στιγμή έναρξης δεν ήταν σαφής.
            Όσον αφορά την ξήρανση, η φράση των καταχωρισμένων προδιαγραφών «το ποσοστό υπολειπόμενης υγρασίας που δεν υπερβαίνει το 23 %» αντικαθίσταται από τη φράση «ποσοστό υγρασίας χαμηλότερο ή ίσο με 35 % που επιτρέπει τη μακράς διάρκειας συντήρηση ανάλογα με τον εξοπλισμό που χρησιμοποιείται για τη συντήρηση.». Η φράση «Ωστόσο, κατ’ εξαίρεση, το ημιψημένο ξηρό δαμάσκηνο «pruneau d’Agen mi-cuit» παράγεται όταν η υπολειπόμενη υγρασία κατέλθει μέσω της απλής ξήρανσης σε ποσοστά που κυμαίνονται από 30 έως 35 %» απαλείφεται.
            Με τη διατύπωση αυτή καθιερώνεται πλέον ένα μόνο ανώτατο όριο για το ποσοστό της υπολειπόμενης υγρασίας, ανεξάρτητα από την κατηγορία των ξηρών δαμάσκηνων. Πράγματι, στις καταχωρισμένες προδιαγραφές έχει οριστεί ως ποσοστό υγρασίας το 23 % προκειμένου να επιτρέπεται η συντήρηση των ξηρών δαμάσκηνων σε συνθήκες περιβάλλοντος. Ωστόσο, στις συνθήκες συντήρησης σε αρνητικές θερμοκρασίες ο ρυθμός ξήρανσης που επιτυγχάνεται περιορίζει τα επίπεδα υγρασίας στο 35 %.
            —   Απαιτήσεις στο στάδιο της μεταποίησης
            
            Οι καταχωρισμένες προδιαγραφές περιορίζονται σε στοιχεία που αφορούν την περιγραφή του προϊόντος (αριθμός καρπών μικρότερος ή ίσος με 77 ανά 500 g και μέγιστο ποσοστό υγρασίας 35 %) και σε παραπομπές στη γενική νομοθεσία (διυπουργικό διάταγμα της 28ης Αυγούστου 1972, πρότυπο ποιότητας του ΟΕΕ/ΗΕ DF-07, νομοθεσία για τα τρόφιμα).
            Ως εκ τούτου, αυτό το τμήμα των προδιαγραφών αντικαθίσταται πλήρως από τροποποιήσεις που συνίστανται στην αναλυτικότερη περιγραφή των απαιτήσεων στο στάδιο της μεταποίησης. Οι τροποποιήσεις αυτές κωδικοποιούν τις πρακτικές και την τεχνογνωσία των επιχειρήσεων.
            Έτσι, όσον αφορά την ταξινόμηση κατά μέγεθος, διευκρινίζεται ότι η ταξινόμηση εκτελείται μετά την ξήρανση. Τα μικρότερα ξηρά δαμάσκηνα δεν καλύπτονται από την ΠΓΕ, ενώ τα υπόλοιπα πρόκειται να χρησιμοποιηθούν, ανάλογα με το μέγεθός τους, είτε ως ξηρά δαμάσκηνα για κατανάλωση ως έχουν είτε ως ξηρά δαμάσκηνα που θα μεταποιηθούν από τη βιομηχανία γεωργικών τροφίμων. Η παράγραφος διατυπώνεται ως εξής:
            
                        «—
                     
                     
                        Ταξινόμηση κατά μέγεθος
                     
                  Μετά την ξήρανση, οι παρτίδες ταξινομούνται κατά μέγεθος. Η κατηγορία του παλετοκιβωτίου που προκύπτει από την ταξινόμηση κατά μέγεθος ορίζεται με δειγματοληπτική μέτρηση του μέσου αριθμού καρπών ανά 500 γραμμάρια, στο πλαίσιο της οποίας χρησιμοποιείται η μέθοδος μέτρησης των καρπών ανά δυάδες (παραδείγματος χάρη 40, 42, 44…).
            Όσον αφορά τα ξηρά δαμάσκηνα “Pruneaux d’Agen” που προορίζονται για μεταποίηση από τη βιομηχανία γεωργικών τροφίμων, οι κατηγορίες μεγέθους που μπορούν να χρησιμοποιηθούν περιλαμβάνουν έως και 98 καρπούς ανά 500 g με ποσοστό υγρασίας 21 % στις οποίες ακολουθείται ο κανόνας μέτρησης καρπών ανά δυάδες. Τα μικρότερα ξηρά δαμάσκηνα δεν καλύπτονται από την ΠΓΕ.».
            Προστίθεται επίσης μια παράγραφος σχετικά με τη διαδικασία μείξης των κατηγοριών μεγέθους, η οποία αποτελεί ένα από τα πιο τεχνικά στοιχεία της διαδικασίας μεταποίησης των ξηρών δαμάσκηνων «Pruneaux d’Agen». Η διαδικασία αυτή έχει ως στόχο την πρόληψη των επιπτώσεων της επανυδάτωσης στο μέγεθος των ξηρών δαμάσκηνων και την τήρηση του κανόνα περί ομοιογένειας των κατηγοριών μεγέθους, όπως ορίζεται στην παράγραφο για τη συσκευασία. Η παράγραφος αυτή είναι η ακόλουθη:
            
               «Όσον αφορά τα ξηρά δαμάσκηνα “Pruneaux d’Agen” που προορίζονται για κατανάλωση ως έχουν, οι διαφορετικές κατηγορίες μεγέθους που προκύπτουν από την αποθηκευμένη πρώτη ύλη αναμειγνύονται πριν από την επανυδάτωση. Η διαδικασία αυτή έχει ως στόχο τόσο την πρόληψη των επιπτώσεων της επανυδάτωσης με επίπεδα υγρασίας 35 % στο μέγεθος των ξηρών δαμάσκηνων, όσο και την τήρηση του κανόνα περί ομοιογένειας των κατηγοριών μεγέθους, όπως ορίζεται στην παράγραφο για τη συσκευασία. Το επιδιωκόμενο μέγεθος είναι το εμπορικό μέγεθος για το οποίο ο αριθμός των καρπών που περιέχονται ανά 500 g και έχουν ποσοστό υγρασίας 35 % μετράται ανά πεντάδες μέχρι το μέγεθος 33 (τα μεγαλύτερα δαμάσκηνα), και στη συνέχεια ανά ενδεκάδες μέχρι το μέγεθος 66 (τα μικρότερα δαμάσκηνα που καλύπτονται από την ΠΓΕ).».
            
            Όσον αφορά τη διαλογή των ξηρών δαμάσκηνων, τα στοιχεία σχετικά με τις ατέλειες συγκεντρώνονται σε αυτήν την παράγραφο και διαχωρίζονται με βάση τα χαρακτηριστικά τους: πολύ σοβαρές ατέλειες, σοβαρές ατέλειες, ατέλειες στην όψη. Στις προδιαγραφές παρουσιάζεται η παρούσα διάταξη ως εξής:
            
                        «—
                     
                     
                        Διαλογή:
                     
                  Όσα ξηρά δαμάσκηνα εμφανίζουν πολύ σοβαρές ατέλειες δεν καλύπτονται από την ΠΓΕ. Ως πολύ σοβαρές ατέλειες θεωρούνται:
            
                        —
                     
                     
                        η παρουσία μούχλας, σήψης, ζωντανών ή νεκρών εντόμων, ζωντανών ακάρεων, ξένου σώματος·
                     
                  
                        —
                     
                     
                        οι καρποί που εμφανίζουν ατέλεια στην ωρίμαση ή στην ανάπτυξη (“ανώριμοι”) ή που είναι λερωμένοι, έχουν συνθλιβεί ολοσχερώς, είναι καραμελοποιημένοι, έχουν προσβληθεί από Μονίλια.
                     
                  Τα δαμάσκηνα “Pruneaux d’Agen” που προορίζονται για κατανάλωση ως έχουν, είτε είναι ακέραια είτε χωρίς πυρήνα, μπορούν να εμφανίζουν σοβαρές ατέλειες σε ποσοστό που δεν υπερβαίνει το 5 %.
            Ως σοβαρές ατέλειες θεωρούνται κυρίως οι αλλοιώσεις του πολφού που προκαλούνται από παράσιτα ή ζυμώσεις ή οι σημαντικές αλλοιώσεις του φλοιού (είτε επηρεάζουν τον πολφό είτε όχι) των οποίων η επιφάνεια υπερβαίνει το ένα δέκατο έκτο (1/16) της εμφανούς επιφάνειας του ξηρού δαμάσκηνου.
            Τα ξηρά δαμάσκηνα “Pruneaux d’Agen” που προορίζονται για μεταποίηση από τη βιομηχανία γεωργικών τροφίμων μπορούν να εμφανίζουν ορισμένες ατέλειες στην όψη, οι οποίες δεν επηρεάζουν την ποιότητα του πολφού. Τα δαμάσκηνα αυτά είναι εν μέρει ακέραια.».
            Όσον αφορά την επανυδάτωση προστίθεται μια παράγραφος για αυτό το απαραίτητο στάδιο επεξεργασίας των ξηρών δαμάσκηνων, στην οποία διευκρινίζεται το ανώτατο όριο επανυδάτωσης των ξηρών δαμάσκηνων, πέραν του οποίου τα εν λόγω δαμάσκηνα χάνουν αυτήν την ονομασία. Η διάταξη είναι η ακόλουθη:
            
                        «—
                     
                     
                        Επανυδάτωση
                     
                  Εκτός των ημιψημένων ξηρών δαμάσκηνων και, ενδεχομένως, των τεμαχισμένων ξηρών δαμάσκηνων, τα ξηρά δαμάσκηνα “Pruneaux d’Agen” επανυδατώνονται με νερό ή ατμό.
            Μετά την επανυδάτωση, το μέγεθος των παρτίδων των ξηρών δαμάσκηνων “Pruneaux d’Agen”, είτε αυτά είναι ολόκληρα είτε χωρίς πυρήνα, δεν μπορεί να υπερβαίνει τους 66 καρπούς ανά 500 g με ποσοστό υγρασίας 35 %. Το ποσοστό υγρασίας δεν υπερβαίνει το 35 %.».
            Οι διατάξεις σχετικά με την αφαίρεση του πυρήνα, την ανοχή των πυρήνων ή των τεμαχίων πυρήνων που εμφανίζονται στο πρότυπο ΟΕΕ/ΗΕ, όπως παρατίθεται στις προδιαγραφές, διατυπώνονται ως εξής:
            
                        «—
                     
                     
                        Εκπυρήνωση
                     
                  Η διαδικασία αυτή είναι προαιρετική. Συνίσταται στην αποβολή του πυρήνα με μηχανικά ή χειροκίνητα μέσα.
            Η εκπυρήνωση μπορεί να εκτελεστεί είτε από τον μεταποιητή στις εγκαταστάσεις του, είτε από έναν ή περισσότερους υπεργολάβους που καθορίζονται από την ομάδα. Σε περίπτωση υπεργολαβίας, προβλέπονται συγκεκριμένοι κανόνες ιχνηλασιμότητας στο κεφάλαιο 4.2.
            Οι ανοχές όσον αφορά τους πυρήνες και τα τεμάχια πυρήνων ορίζονται στο 2 % κατά βάρος της ποσότητας που περιλαμβάνεται στην ίδια συσκευασία.».
            Μια παράγραφος σχετικά με την αποθήκευση των ημιψημένων ξηρών δαμάσκηνων διατυπώνεται ως εξής:
            
                        «—
                     
                     
                        Αποθήκευση των ημιψημένων ξηρών δαμάσκηνων
                     
                  Τα ημιψημένα ξηρά δαμάσκηνα μπορούν να συντηρούνται σε αρνητικές θερμοκρασίες.
            Για να διαφυλάσσονται με τον καλύτερο δυνατό τρόπο οι οργανοληπτικές ιδιότητες του προϊόντος, η επιστροφή σε θετικές θερμοκρασίες εκτελείται χωρίς να εφαρμόζεται καμία διαδικασία επιτάχυνσης της θέρμανσης.».
            Η παράγραφος αυτή αποσκοπεί στην επιμήκυνση της περιόδου εμπορίας των ημιψημένων ξηρών δαμάσκηνων μέσω της εισαγωγής ενός σταδίου συντήρησης σε αρνητικές θερμοκρασίες.
            Προστίθεται διάταξη σχετικά με τον τεμαχισμό των ξηρών δαμάσκηνων. Με τη διαδικασία αυτή διασφαλίζεται ότι τα ξηρά δαμάσκηνα που προορίζονται για μεταποίηση από τη βιομηχανία γεωργικών τροφίμων δεν θα επανεισαχθούν στην αγορά των ξηρών δαμάσκηνων για κατανάλωση ως έχουν και, για τον λόγο αυτό, προβλέπεται η αλλοίωση του ξηρού δαμασκηνού ώστε να μην έχει ελκυστική εμφάνιση για τον καταναλωτή. Η διάταξη αυτή έχει την εξής διατύπωση:
            
                        «—
                     
                     
                        Τεμαχισμός
                     
                  Τα ξηρά δαμάσκηνα “Pruneaux d’Agen” που προορίζονται για μεταποίηση από τη βιομηχανία γεωργικών τροφίμων τεμαχίζονται πριν αποσταλούν σε άλλη επιχείρηση μεταποίησης γεωργικών τροφίμων.
            Ο τεμαχισμός συνιστά απτή παρέμβαση στους καρπούς μιας παρτίδας ξηρών δαμάσκηνων που προορίζονται για μεταποίηση, η οποία έχει ως σκοπό να εμποδίσει την παρουσίαση των δαμάσκηνων στον τελικό καταναλωτή. Η παρέμβαση αυτή επιφέρει ανεπανόρθωτη τροποποίηση στη μορφή, στην υφή ή στη δομή του καρπού.».
            Όσον αφορά τη συσκευασία, ο κανόνας της ομοιογένειας των κατηγοριών μεγέθους ορίζεται ως εξής:
            
                        «—
                     
                     
                        Συσκευασία των ξηρών δαμάσκηνων “Pruneaux d’Agen” που προορίζονται για κατανάλωση ως έχουν
                     
                  Το περιεχόμενο της συσκευασίας ή μιας παρτίδας συσκευασιών των “Pruneaux d’Agen” της ίδιας ονομασίας πρέπει να είναι ομοιογενές σε ό,τι αφορά κυρίως την ποιότητα, την όψη και το μέγεθος.
            
               Όσον αφορά την ομοιογένεια του μεγέθους:
            
            Τα συσκευασμένα ξηρά δαμάσκηνα πρέπει να φαίνεται ότι έχουν ομοιόμορφες διαστάσεις. Η διαφορά μέσου μεγέθους μεταξύ των παλετοκιβωτίων που περιλαμβάνουν τα προϊόντα και χρησιμοποιούνται για την παρασκευή της ίδιας παρτίδας δεν μπορεί να είναι μεγαλύτερη από 16 μονάδες. Παράδειγμα: εύρος κατηγοριών μεγέθους από 44 έως και 60 ή από 46 έως και 62 κ.λπ.
            
               Όσον αφορά την ποιότητα και την όψη
            
            Τα ξηρά δαμάσκηνα “Pruneaux d’Agen”, ολόκληρα ή χωρίς πυρήνα, είναι σαρκώδη, εμφανίζουν συρρικνωμένη επιδερμίδα, χωρίς σκασίματα ούτε σχισμές, εκτός ενδεχομένως των ρωγμών που οφείλονται στην αφαίρεση του πυρήνα, και δεν είναι καραμελοποιημένα.
            Το ποσοστό των καρπών που δεν ανταποκρίνονται στο σύνολο των ως άνω διατάξεων δεν μπορεί να υπερβαίνει το 10 %. Ωστόσο, το ποσοστό των καρπών που εμφανίζουν σοβαρές ατέλειες δεν πρέπει να υπερβαίνει το 5 %. Για τις πολύ σοβαρές ατέλειες δεν προβλέπεται κανένα όριο ανοχής.».
            Προστίθεται παράγραφος για τη σταθεροποίηση επειδή το στάδιο αυτό είναι απαραίτητο για τη συντήρηση των επανυδατωμένων ξηρών δαμάσκηνων. Η παράγραφος αυτή διατυπώνεται ως εξής:
            
                        «—
                     
                     
                        Σταθεροποίηση
                     
                  Μόλις επανυδατωθούν, τα ξηρά δαμάσκηνα χάνουν την ικανότητα συντήρησης που διαθέτουν και πρέπει να σταθεροποιηθούν. Η σταθεροποίηση των τελικών προϊόντων μπορεί να διασφαλιστεί είτε με προσθήκη συντηρητικού πριν από τη συσκευασία, είτε με παστερίωση του συσκευασμένου προϊόντος.»
            Το σύνολο αυτών των τροποποιήσεων μπορούν να διασφαλίσουν τη διατήρηση των χαρακτηριστικών της ΠΓΕ.
            5.5.   Κεφάλαιο «Επισήμανση»
            
            Η παράγραφος: «Οι ορισμοί που αναγράφονται στη συσκευασία είναι εξής: “Pruneaux d’Agen” ή “Pruneaux d’Agen mi-cuits”. Η επισήμανση πρέπει επίσης να πληροί τις απαιτήσεις της νομοθεσίας που είναι σε ισχύ.» αντικαθίσταται από τη φράση:
            «Οι ενδείξεις που αναγράφονται στη συσκευασία είναι εξής:
            
                        —
                     
                     
                        “Pruneaux d’Agen” που συνοδεύεται ενδεχομένως από την ένδειξη “mi-cuits” (ημιψημένα),
                     
                  
                        —
                     
                     
                        Συμπληρωματικές ενδείξεις, πέραν των κανονιστικών ενδείξεων:
                        
                                    “—
                                 
                                 
                                    
                                       Μόνο για τα ξηρά δαμάσκηνα που προορίζονται για κατανάλωση ως έχουν
                                    
                                    
                                                —
                                             
                                             
                                                Το μέγεθος εκφράζεται με την κατάλληλη ονομασία, η οποία συνοδεύεται ενδεχομένως από τον ελάχιστο ή μέγιστο αριθμό καρπών ανά 500 g, με την εξής μορφή: ‘x/y καρποί ανά 500 g’:
                                                
                                                            —
                                                         
                                                         
                                                            :
                                                         
                                                         
                                                            ‘Υπεργιγάντια’
                                                         
                                                         
                                                            :
                                                         
                                                         
                                                            αριθμός καρπών ανά 500 g μικρότερος ή ίσος με 33
                                                         
                                                      
                                                            —
                                                         
                                                         
                                                            :
                                                         
                                                         
                                                            ‘Γιγάντια’
                                                         
                                                         
                                                            :
                                                         
                                                         
                                                            33/44
                                                         
                                                      
                                                            —
                                                         
                                                         
                                                            :
                                                         
                                                         
                                                            ‘Πολύ μεγάλα’
                                                         
                                                         
                                                            :
                                                         
                                                         
                                                            44/55
                                                         
                                                      
                                                            —
                                                         
                                                         
                                                            :
                                                         
                                                         
                                                            ‘Μεγάλα’
                                                         
                                                         
                                                            :
                                                         
                                                         
                                                            55/66
                                                         
                                                      
                                          
                                                —
                                             
                                             
                                                Μέγιστη υγρασία εκφραζόμενη σε ποσοστιαία μορφή:
                                                
                                                            —
                                                         
                                                         
                                                            είτε με μία από τις ακόλουθες ενδείξεις:
                                                            
                                                                        —
                                                                     
                                                                     
                                                                        ‘Μέγιστη υγρασία 26 %’ (περιεκτικότητα σε νερό μικρότερη ή ίση με 26 %)
                                                                     
                                                                  
                                                                        —
                                                                     
                                                                     
                                                                        ‘Μέγιστη υγρασία 29 %’ (η περιεκτικότητα σε νερό κυμαίνεται από 26 % έως κατά μέγιστο 29 %)
                                                                     
                                                                  
                                                                        —
                                                                     
                                                                     
                                                                        ‘Μέγιστη υγρασία 35 %’ (η περιεκτικότητα σε νερό κυμαίνεται από 29 % έως κατά μέγιστο 35 %)
                                                                     
                                                                  
                                                      
                                                            —
                                                         
                                                         
                                                            είτε με την ένδειξη της ακριβούς περιεκτικότητας σε νερό τη στιγμή της συσκευασίας.”
                                                         
                                                      
                                          
                              
                                    “—
                                 
                                 
                                    
                                       Για όλα τα ξηρά δαμάσκηνα “Pruneaux d’Agen”
                                    
                                    
                                                —
                                             
                                             
                                                Σαφής προσδιορισμός του πωλητή που είναι εγκατεστημένος στην Ευρωπαϊκή Ένωση και, αν ο πωλητής δεν είναι ο μεταποιητής, ο κωδικός ο οποίος επιτρέπει τον άμεσο προσδιορισμό της επιχείρησης μεταποίησης που ολοκλήρωσε την τελική συσκευασία του προοριζόμενου για πώληση προϊόντος.
                                             
                                          
                                                —
                                             
                                             
                                                Αν το όνομα του μεταποιητή δεν εμφαίνεται σαφώς στη συσκευασία, αναγράφεται:
                                                Συμμορφώνεται με τις προδιαγραφές της ΠΓΕ “Pruneaux d’Agen”
                                                BP 130 – 47303 Villeneuve-sur-Lot CEDEX
                                             
                                          
                                                —
                                             
                                             
                                                Αριθμός της παρτίδας παρασκευής
                                             
                                          
                              
                                    —
                                 
                                 
                                    Τα ξηρά δαμάσκηνα “Pruneaux d’Agen” δεν μπορούν να διατίθενται στο κοινό, να αποστέλλονται, να διατίθενται προς πώληση ή να πωλούνται χωρίς να αναγράφεται σε όλα τα διαφημιστικά μηνύματα, τα ενημερωτικά φυλλάδια, τις ετικέτες, τους λογαριασμούς, τους περιέκτες η ονομασία “Pruneaux d’Agen”.
                                 
                              
                                    —
                                 
                                 
                                    Τα έγγραφα τα οποία αναφέρονται στα ξηρά δαμάσκηνα που προορίζονται για μεταποίηση από τη βιομηχανία γεωργικών τροφίμων περιλαμβάνουν με ευδιάκριτο τρόπο τη λέξη “déstructurés” (“τεμαχισμένα”) δίπλα στην ονομασία “Pruneaux d’Agen”, όταν τα έγγραφα αυτά συνοδεύουν το προϊόν που αποστέλλεται σε άλλη επιχείρηση μεταποίησης γεωργικών τροφίμων.”.»
                                 
                              
                  Οι τροποποιήσεις αυτές αποσκοπούν στην καλύτερη ενημέρωση του καταναλωτή για τα χαρακτηριστικά των ξηρών δαμάσκηνων «Pruneaux d’Agen» που διατίθενται στο εμπόριο, καθώς επίσης και στη διευκόλυνση της ιχνηλασιμότητας του προηγούμενου σταδίου σε περίπτωση που υποβληθεί καταγγελία.
            5.6.   Κεφάλαιο «Άλλο»
            
            —   Βελτίωση του κειμένου των προδιαγραφών
            
            Το κείμενο των προδιαγραφών υφίσταται πολλές τροποποιήσεις ως προς τη δομή (μετακινήσεις, συγχωνεύσεις παραγράφων, αναδιατύπωση του δεσμού με τη γεωγραφική περιοχή προκειμένου να διαχωριστούν τα ιδιαίτερα χαρακτηριστικά της γεωγραφικής περιοχής, τα ιδιαίτερα χαρακτηριστικά του προϊόντος και η αιτιώδης σχέση, απαλοιφή των παραρτημάτων που δεν αποτελούν δεσμευτικές διατάξεις), οι οποίες δεν επηρεάζουν τις διατάξεις των προδιαγραφών που είναι σε ισχύ.
            —   Αρμόδια υπηρεσία του κράτους μέλους
            
            Προστίθενται τα στοιχεία επικοινωνίας του Εθνικού Ινστιτούτου για την Ποιότητα και την Καταγωγή (INAO) καθώς πρόκειται για την αρμόδια υπηρεσία του κράτους μέλους, σύμφωνα με τον κανονισμό (ΕΕ) αριθ. 1151/2012.
            —   Αιτούσα ομάδα
            
            Τα στοιχεία επικοινωνίας της αιτούσας ομάδας επικαιροποιήθηκαν επειδή έχουν αλλάξει.
            —   Τύπος προϊόντος
            
            Η αναφορά στην κλάση προϊόντος τροποποιήθηκε προκειμένου να συμμορφωθεί με το παράρτημα XI του εκτελεστικού κανονισμού (ΕΕ) αριθ. 668/2014.
            —   Γεωγραφική περιοχή
            
            Η οριοθέτηση της γεωγραφικής περιοχής δεν τροποποιείται. Οι τροποποιήσεις που μπορούν να εμφανιστούν αφορούν τη δομή της παραγράφου: ο χάρτης και ένας κατάλογος των καντονιών αντικαταστάθηκε με τον κατάλογο των αντίστοιχων δήμων που είναι περισσότερο ακριβής.
            Η υποχρέωση της συσκευασίας εντός της γεωγραφικής περιοχής αναφέρεται ήδη ρητά στις καταχωρισμένες προδιαγραφές του προϊόντος. Προστίθεται ότι οι μονάδες που είναι υπεύθυνες για την αφαίρεση του πυρήνα πρέπει και αυτές να βρίσκονται εντός της γεωγραφικής περιοχής. Πρόκειται για διευκρινιστική διάταξη καθώς όλες οι διαδικασίες μέχρι και τη συσκευασία εκτελούνται εντός της γεωγραφικής περιοχής. Η συσκευασία εντός της γεωγραφικής περιοχής αφορά μόνο τα ξηρά δαμάσκηνα που προορίζονται για κατανάλωση ως έχουν και όχι τα ξηρά δαμάσκηνα που προορίζονται για μεταποίηση από τη βιομηχανία γεωργικών τροφίμων. Άλλωστε, οι προδιαγραφές συμπληρώθηκαν με τα αναγκαία αποδεικτικά στοιχεία, Επομένως, η διάταξη αναδιατυπώνεται ως εξής:
            
               «Η συσκευασία εντός της γεωγραφικής περιοχής είναι απαραίτητη για τη διατήρηση των ιδιοτήτων των ξηρών δαμάσκηνων «Pruneaux d’Agen» που προορίζονται για κατανάλωση ως έχουν. Πράγματι, μόλις επανυδατωθούν, η μόλις αποξηρανθούν αν πρόκειται για ημιψημένα ξηρά δαμάσκηνα, τα ξηρά δαμάσκηνα χάνουν την ικανότητα συντήρησης που διαθέτουν και πρέπει να σταθεροποιηθούν. Επομένως, στη συνέχεια συσκευάζονται, και έπειτα παστεριώνονται στην τελική συσκευασία. Οι διαδικασίες αυτές εκτελούνται διαδοχικά και αποτελούν μέρος της διαδικασίας επεξεργασίας των ξηρών δαμάσκηνων «Pruneaux d’Agen». Έτσι, η παστερίωση, η πιο διαδεδομένη επεξεργασία όσον αφορά τη σταθεροποίηση των τελικών προϊόντων, πρέπει να εκτελείται αποκλειστικά και μόνο σε ερμητικά κλειστές τελικές συσκευασίες. Επιπλέον, για ορισμένες σημαντικές διαδικασίες που αφορούν την παρουσίαση των προϊόντων, η προετοιμασία των παρτίδων είναι άρρηκτα συνδεδεμένη με τη συσκευασία τους. Ενδεικτικά, αναφέρεται ο κανόνας της ομοιογένειας των κατηγοριών μεγέθους, η τήρηση του οποίου επιβάλλει την ειδική προετοιμασία του προϊόντος πριν από την επανυδάτωση και κατά τη διάρκεια της συσκευασίας. Επιπλέον, η συσκευασία εντός της γεωγραφικής περιοχής διευκολύνει την ιχνηλασιμότητα και τον έλεγχο των προϊόντων.».
            
            
               Οργανισμός ελέγχου
            
            Τα στοιχεία επικοινωνίας του οργανισμού ελέγχου αντικαθίστανται από τα στοιχεία της αρμόδιας αρχής σε θέματα ελέγχου. Σκοπός της συγκεκριμένης τροποποίησης είναι να αποφευχθεί η τροποποίηση των προδιαγραφών προϊόντος σε περίπτωση αλλαγής του οργανισμού ελέγχου.
            
               Εθνικές απαιτήσεις
            
            Οι «εθνικές απαιτήσεις» παρουσιάζονται με τη μορφή ενός πίνακα στον οποίο ανακεφαλαιώνονται τα βασικά σημεία των προδιαγραφών που πρέπει να ελέγχονται, καθώς και η μέθοδος αξιολόγησής τους. Η προσθήκη αυτή αποσκοπεί στη διευκόλυνση των ελέγχων.
            ΕΝΙΑΙΟ ΕΓΓΡΑΦΟ
            «PRUNEAUX D’AGEN»
            
               Αριθ. ΕΕ: PGI-FR-0149-AM01 – 18.5.2017
            
            
               ΠΟΠ ( ) ΠΓΕ ( X )
            
            1.   Ονομασία/-ες
            
            «Pruneaux d’Agen»
            2.   Κράτος μέλος ή τρίτη χώρα
            
            Γαλλία
            3.   Περιγραφή του γεωργικού προϊόντος ή τροφίμου
            
            3.1.   Τύπος προϊόντος
            
            Κλάση 1.6. Φρούτα, λαχανικά και δημητριακά νωπά ή μεταποιημένα
            3.2.   Περιγραφή του προϊόντος για το οποίο ισχύει η ονομασία υπό 1
            
            Τα ξηρά δαμάσκηνα «Pruneaux d’Agen» αποτελούν προϊόν της ξήρανσης (μετά την οποία μπορεί να ακολουθήσει και επανυδάτωση) των δαμάσκηνων d’Ente, τα οποία συγκομίζονται σε κατάσταση βέλτιστης ωρίμασης και χωρίς την προσθήκη γλυκαντικής ύλης. Το σχήμα τους είναι ωοειδές, το χρώμα τους σκούρο καφέ έως μαύρο και η όψη τους στιλπνή. Έχουν μαλακή ύφη και η σάρκα τους έχει καστανοκίτρινο έως χρυσοκίτρινο χρώμα χωρίς καραμελοποίηση.
            Τα ξηρά δαμάσκηνα «Pruneaux d’Agen», για την παραγωγή των οποίων η ξήρανση διακόπτεται μόλις το ποσοστό υγρασίας του καρπού κατέλθει σε επίπεδα που κυμαίνονται από 30 έως 35 %, και χωρίς να απαιτείται περαιτέρω επανυδάτωση, μπορούν να διατίθενται στο εμπόριο με την ένδειξη «ημιψημένα».
            Τα ξηρά δαμάσκηνα «Pruneaux d’Agen» μπορούν να πωλούνται ολόκληρα, χωρίς πυρήνα ή τεμαχισμένα.
            Τα ξηρά δαμάσκηνα «Pruneaux d’Agen» που προορίζονται για κατανάλωση ως έχουν πωλούνται ακέραια ή χωρίς πυρήνα και εμπίπτουν στην κατηγορία μεγέθους των 66 κατά μέγιστο καρπών ανά 500 γραμμάρια με υγρασία 35 %. Όσον αφορά τα ξηρά δαμάσκηνα των οποίων ο πυρήνας έχει αφαιρεθεί, το μέγεθος μετράται πριν από την αποβολή του πυρήνα.
            Τα ξηρά δαμάσκηνα παρουσιάζονται σε ομοιογενείς κατηγορίες μεγέθους. Είναι σαρκώδη και εμφανίζουν συρρικνωμένη επιδερμίδα χωρίς σκασίματα ούτε σχισμές (εκτός των ρωγμών που οφείλονται στην εκπυρήνωση). Εμφανίζουν σε ποσοστό μικρότερο του 10 % (κατά βάρος) ατέλειες, το 5 % των οποίων είναι σοβαρές, και καμία πολύ σοβαρή.
            Τα ξηρά δαμάσκηνα «Pruneaux d’Agen» που προορίζονται για περαιτέρω μεταποίηση από τη βιομηχανία γεωργικών τροφίμων έχουν μέγεθος 98 κατά μέγιστο καρπών ανά 500 γραμμάρια, όταν βρίσκονται σε μη αφυδατωμένη κατάσταση, και ποσοστό υγρασίας 21 %. Τα εν λόγω ξηρά δαμάσκηνα δεν παρουσιάζουν καμία πολύ σοβαρή ατέλεια και είναι τουλάχιστον εν μέρει ακέραια. Επίσης, τεμαχίζονται πριν αποσταλούν σε άλλη επιχείρηση μεταποίησης γεωργικών τροφίμων. Τα εν λόγω ξηρά δαμάσκηνα δεν προορίζονται για πώληση στον τελικό καταναλωτή.
            Ως πολύ σοβαρές ατέλειες θεωρούνται:
            
                        —
                     
                     
                        η παρουσία μούχλας, σήψης, ζωντανών ή νεκρών εντόμων, ζωντανών ακάρεων, ξένου σώματος·
                     
                  
                        —
                     
                     
                        οι καρποί που εμφανίζουν ατέλεια στην ωρίμαση ή στην ανάπτυξη («ανώριμοι») ή που παρουσιάζουν φθορές ή ακαθαρσίες, έχουν συνθλιβεί ολοσχερώς, είναι καραμελοποιημένοι, έχουν προσβληθεί από Μονίλια.
                     
                  Τα ξηρά δαμάσκηνα «Pruneaux d’Agen» δεν αναμειγνύονται ποτέ με δαμάσκηνα διαφορετικής προέλευσης ή ποικιλίας.
            3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            Τα ξηρά δαμάσκηνα «Pruneaux d’Agen» αποτελούν προϊόν των δαμάσκηνων d’Ente, τα οποία παράγονται και συγκομίζονται εντός της γεωγραφικής περιοχής της οποίας οι εδαφοκλιματικές συνθήκες ευνοούν την παραγωγή μεγάλων και ιδιαίτερα γλυκών δαμάσκηνων.
            Η δαμασκηνιά της ποικιλίας d’Ente βρίσκει σε αυτήν την περιοχή τις κατάλληλες κλιματικές συνθήκες, οι οποίες χαρίζουν στα δαμάσκηνα ισορροπία μεταξύ του σακχάρου και της οξύτητας, αλλά και μια μαλακή και λεπτή επιδερμίδα.
            3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Η παραγωγή και η ξήρανση των δαμάσκηνων, η μεταποίηση και η αφαίρεση του πυρήνα των ξηρών δαμάσκηνων πρέπει να εκτελούνται εντός της γεωγραφικής περιοχής της ΠΓΕ.
            3.5.   Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η ονομασία
            
            Η συσκευασία εντός της γεωγραφικής περιοχής είναι απαραίτητη για τη διατήρηση των ιδιοτήτων των ξηρών δαμάσκηνων «Pruneaux d’Agen» που προορίζονται για κατανάλωση ως έχουν. Πράγματι, μόλις επανυδατωθούν, η μόλις αποξηρανθούν αν πρόκειται για ημιψημένα ξηρά δαμάσκηνα, τα ξηρά δαμάσκηνα χάνουν την ικανότητα συντήρησης που διαθέτουν και πρέπει να σταθεροποιηθούν. Επομένως, στη συνέχεια συσκευάζονται, και έπειτα παστεριώνονται στην ερμητικά κλεισμένη τελική συσκευασία. Οι διαδικασίες αυτές εκτελούνται διαδοχικά και αποτελούν αναπόσπαστο τμήμα της διαδικασίας επεξεργασίας, γεγονός άλλωστε που διευκολύνει την ιχνηλασιμότητα και τον έλεγχο των προϊόντων.
            Επιπλέον, για ορισμένες σημαντικές διαδικασίες που αφορούν την παρουσίαση των προϊόντων, η προετοιμασία των παρτίδων είναι άρρηκτα συνδεδεμένη με τη συσκευασία τους. Ενδεικτικά, αναφέρεται ο κανόνας της ομοιογένειας των κατηγοριών μεγέθους, η τήρηση του οποίου επιβάλλει την ειδική προετοιμασία του προϊόντος πριν από την επανυδάτωση και κατά τη διάρκεια της συσκευασίας.
            Τα ξηρά δαμάσκηνα «Pruneaux d’Agen» που προορίζονται για μεταγενέστερη μεταποίηση δεν υπόκεινται σε υποχρέωση συσκευασίας εντός της γεωγραφικής περιοχής.
            3.6.   Ειδικοί κανόνες σχετικά με την επισήμανση του προϊόντος στο οποίο αναφέρεται η καταχωρισμένη ονομασία
            
            Οι ενδείξεις που αναγράφονται στη συσκευασία είναι εξής:
            
                        —
                     
                     
                        «Pruneaux d’Agen», που συνοδεύεται ενδεχομένως από την ένδειξη «mi-cuits» (ημιψημένα)
                     
                  
                        —
                     
                     
                        
                           Μόνο για τα ξηρά δαμάσκηνα που προορίζονται για κατανάλωση ως έχουν
                        
                        
                                    —
                                 
                                 
                                    Το μέγεθος εκφράζεται με την κατάλληλη ονομασία, η οποία συνοδεύεται ενδεχομένως από τον ελάχιστο ή μέγιστο αριθμό καρπών ανά 500 g, με την εξής μορφή: «x/y καρποί ανά 500 g»:
                                    
                                                —
                                             
                                             
                                                :
                                             
                                             
                                                «Υπεργιγάντια»
                                             
                                             
                                                :
                                             
                                             
                                                αριθμός καρπών ανά 500 g μικρότερος ή ίσος με 33
                                             
                                          
                                                —
                                             
                                             
                                                :
                                             
                                             
                                                «Γιγάντια»
                                             
                                             
                                                :
                                             
                                             
                                                ο αριθμός ανά 500 g κυμαίνεται μεταξύ 33 και 44 (33/44)
                                             
                                          
                                                —
                                             
                                             
                                                :
                                             
                                             
                                                «Πολύ μεγάλα»
                                             
                                             
                                                :
                                             
                                             
                                                ο αριθμός ανά 500 g κυμαίνεται μεταξύ 44 και 55 (44/55)
                                             
                                          
                                                —
                                             
                                             
                                                :
                                             
                                             
                                                «Μεγάλα»
                                             
                                             
                                                :
                                             
                                             
                                                ο αριθμός ανά 500 g κυμαίνεται μεταξύ 55 και 66 (55/66)
                                             
                                          
                              
                                    —
                                 
                                 
                                    Μέγιστη υγρασία εκφραζόμενη σε ποσοστιαία μορφή:
                                    
                                                —
                                             
                                             
                                                είτε με μία από τις ακόλουθες ενδείξεις:
                                                
                                                            —
                                                         
                                                         
                                                            «Μέγιστη υγρασία 26 %» (περιεκτικότητα σε νερό μικρότερη ή ίση με 26 %)
                                                         
                                                      
                                                            —
                                                         
                                                         
                                                            «Μέγιστη υγρασία 29 %» (περιεκτικότητα σε νερό από 26 % έως κατά μέγιστο 29 %)
                                                         
                                                      
                                                            —
                                                         
                                                         
                                                            «Μέγιστη υγρασία 35 %» (περιεκτικότητα σε νερό από 29 % έως κατά μέγιστο 35 %)
                                                         
                                                      
                                          
                                                —
                                             
                                             
                                                είτε με την ένδειξη της ακριβούς περιεκτικότητας σε νερό τη στιγμή της συσκευασίας.
                                             
                                          
                              
                  
                        —
                     
                     
                        
                           Για όλα τα ξηρά δαμάσκηνα «Pruneaux d’Agen»
                        
                        
                                    —
                                 
                                 
                                    Σαφής προσδιορισμός πωλητή που είναι εγκατεστημένος στην Ευρωπαϊκή Ένωση και, αν ο πωλητής δεν είναι ο μεταποιητής, κωδικός ο οποίος επιτρέπει τον άμεσο προσδιορισμό της επιχείρησης μεταποίησης που ολοκλήρωσε την τελική συσκευασία του προοριζόμενου για πώληση προϊόντος
                                 
                              
                                    —
                                 
                                 
                                    Αν το όνομα του μεταποιητή δεν εμφαίνεται σαφώς στη συσκευασία, αναγράφεται:
                                    Συμμορφώνεται με τις προδιαγραφές της ΠΓΕ ‘Pruneaux d’Agen’
                                    BP 130 – 47303 Villeneuve-sur-Lot CEDEX
                                 
                              
                                    —
                                 
                                 
                                    Αριθμός της παρτίδας παρασκευής.
                                 
                              
                  
                        —
                     
                     
                        Τα ξηρά δαμάσκηνα «Pruneaux d’Agen» δεν μπορούν να διατίθενται στο κοινό, να αποστέλλονται, να διατίθενται προς πώληση ή να πωλούνται χωρίς να αναγράφεται σε όλα τα διαφημιστικά μηνύματα, τα ενημερωτικά φυλλάδια, τις ετικέτες, τους λογαριασμούς, τους περιέκτες η ονομασία «Pruneaux d’Agen».
                     
                  
                        —
                     
                     
                        Τα έγγραφα τα οποία αναφέρονται στα ξηρά δαμάσκηνα που προορίζονται για μεταποίηση από τη βιομηχανία γεωργικών τροφίμων πρέπει να περιλαμβάνουν με ευδιάκριτο τρόπο τη λέξη «déstructurés» («τεμαχισμένα») δίπλα στην ονομασία «Pruneaux d’Agen», όταν τα εν λόγω έγγραφα συνοδεύουν το προϊόν που αποστέλλεται σε άλλη επιχείρηση μεταποίησης γεωργικών τροφίμων.
                     
                  4.   Συνοπτική οριοθέτηση της γεωγραφικής περιοχής
            
            Η γεωγραφική περιοχή της ΠΓΕ «Pruneaux d’Agen» περιλαμβάνει όλους τους δήμους που ανήκουν στα ακόλουθα καντόνια:
            Διοικητικό διαμέρισμα DORDOGNE: Beaumont, Belvès, Bergerac, Domme, Eymet, Issigeac, La Force, Le Bugue, Le Buisson-de-Cadouin, Monpazier, Montpon Ménestérol, Sigoulès, Velines, Villefranche-de-Lonchat, Villefranche-du-Périgord.
            Διοικητικό διαμέρισμα GERS: Condom, Eauze, Fleurance, Jegun, Lectoure, Mauvezin, Miradoux, Montréal, Saint-Clar, Valence-sur-Baïse, Vic-Fezensac.
            Διοικητικό διαμέρισμα GIRONDE: Auros, Branne, Carbon-Blanc, Castillon-La-Bataille, Cenon, Créon, La Réole, Lussac, Monségur, Pellegrue, Pujols, Sauveterre-de-Guyenne, Sainte-Foy-La-Grande.
            Διοικητικό διαμέρισμα LOT: Bretenoux, Castelnau-Montratier, Catus, Cazals, Figeac, Gourdon, Lacapelle Marival, Lalbenque, Livernon, Luzech, Montcuq, Puy l’Evêque, Saint-Céré, Saint-Germain-du-Bel-Air, Salviac.
            Διοικητικό διαμέρισμα LOT- ET-GARONNE: Όλο το διοικητικό διαμέρισμα εκτός από το καντόνι Houeillès.
            Διοικητικό διαμέρισμα TARN- ET-GARONNE: Όλο το διοικητικό διαμέρισμα εκτός από τα καντόνια Caylus, Saint-Antonin-Noble-Val, Villebrumier.
            5.   Δεσμός με τη γεωγραφική περιοχή
            
            
               Ιδιαίτερα χαρακτηριστικά της περιοχής
            
            Η γεωγραφική περιοχή της ΠΓΕ «Pruneaux d’Agen», η οποία βρίσκεται στη νοτιοδυτική Γαλλία, εκτείνεται στις παρυφές της πόλης Agen. Από τον 18ο αιώνα, η πόλη χρησιμοποιείται ως λιμάνι φόρτωσης των ξηρών δαμάσκηνων που παράγονται στην περιοχή και έδωσε έτσι το όνομά της σε αυτήν την παραγωγή.
            Η γεωγραφική περιοχή καλύπτει την παραδοσιακή ζώνη παραγωγής της ποικιλίας των δαμάσκηνων d’ Ente της οποίας οι οπωρώνες απλώνονται κατά κύριο λόγο στις πλαγιές των υψιπέδων της περιοχής, τα οποία τέμνονται από ποτάμια που συγκλίνουν προς τον ποταμό Γαρούνα. Ο τομέας αυτός περιλαμβάνει κατά βάση αργιλοασβεστώδη εδάφη. Πράγματι, η δαμασκηνιά φοβάται τις υγρές ελώδεις περιοχές και προτιμά τα πορώδη και νωπά εδάφη.
            Η περιοχή παραγωγής αποτελεί το κλιματικό όριο μεταξύ της επιρροής της Μεσογείου και της επιρροής του Ατλαντικού Ωκεανού ενώ χαρακτηρίζεται από τις βροχοπτώσεις που κατανέμονται σε όλη τη διάρκεια του έτους. Όσον αφορά τις θερμοκρασίες, οι χειμώνες είναι ψυχροί, οι μήνες της άνοιξης κυρίως ζεστοί με ελάχιστους παγετούς ενώ τα καλοκαίρια ζεστά με δροσερές νύχτες λόγω των καταιγίδων που σημειώνονται στην περιοχή.
            Πάντως, η παραγωγή των ξηρών δαμάσκηνων «Pruneaux d’Agen» αρχίζει ουσιαστικά να αναπτύσσεται τον 18ο αιώνα. Αφενός, οι οπωρώνες των δαμασκηνιών d’Ente εξαπλώνονται στις λοφώδεις περιοχές καθώς αυτή η ποικιλία εμφανίζει μοναδική ξηραντική ικανότητα και έρχεται να υποσκελίσει τις άλλες ποικιλίες. Αφετέρου, η τεχνική της εναλλαγής της ξήρανσης στον ήλιο με την ξήρανση στον αρτοκλίβανο, με σκοπό την ολοκλήρωση της ξήρανσης των ξηρών δαμάσκηνων, διαδίδεται ολοένα και περισσότερο.
            Τέλος, χάρη στις θρεπτικές ιδιότητές τους και την ευκολία που εμφανίζουν στη συντήρηση και τη μεταφορά, το εμπόριο των ξηρών δαμάσκηνων «Pruneaux d’Agen» αναπτύσσεται ραγδαία. Τότε εμφανίζονται και οι πρώτες κανονιστικές ρυθμίσεις της αγοράς του δαμάσκηνου σε ορισμένες κωμοπόλεις της περιοχής, ένδειξη της σημασίας αυτής της παραγωγής για την οικονομία της περιοχής.
            Η καλλιέργεια της δαμασκηνιάς αναπτύσσεται σε όλη τη διάρκεια του 19ου αιώνα, όπως και η χρήση κλιβάνων ειδικά μελετημένων για την ξήρανση των δαμάσκηνων. Τα «Pruneaux d’Agen» γίνονται παράλληλα γνωστά σε ολόκληρο τον κόσμο, όπως μαρτυρά το έργο του Λέοντα Τολστοϊ «Ο θάνατος του Ivan Illitch» του 1886, στο κεφάλαιο X:
            
               «Του πρότειναν να φάει ξηρά δαμάσκηνα και ανακάλεσε αμέσως στη μνήμη του τα δαμάσκηνα που έτρωγε όταν ήταν παιδί, τα μαύρα και ρυτιδωμένα ξηρά δαμάσκηνα της ποικιλίας Agen που είχαν ιδιαίτερη γεύση και που έτρωγε με μεγάλη ευχαρίστηση μέχρι και το κουκούτσι.»
            
            Το 1894, μόνο στο διοικητικό διαμέρισμα Lot-et-Garonne υπάρχουν πέντε εκατομμύρια καρποφόρες δαμασκηνιές και ένα εκατομμύρια δενδρύλλια. Τα γειτονικά διοικητικά διαμερίσματα Gers, Tarn et Garonne, Lot, Dordogne και Gironde συμμετέχουν και αυτά στην παραγωγή.
            Στο πρώτο μισό του 20ού αιώνα, ο ανταγωνισμός από νέες χώρες παραγωγής και ο αντίκτυπος του Πρώτου Παγκοσμίου Πολέμου στον αγροτικό πληθυσμό είχαν ως αποτέλεσμα τη ραγδαία μείωση της παραγωγής των ξηρών δαμάσκηνων «Pruneaux d’Agen».
            Αμέσως μετά τον Δεύτερο Παγκόσμιο Πόλεμο, η γαλλική παραγωγή ανακάμπτει καθώς φυτεύονται σύγχρονοι οπωρώνες με νέες φυτικές ποικιλίες της οικογένειας των δαμάσκηνων d’Ente. Επίσης, εξελίσσεται ο τεχνικός εξοπλισμός και εγκαθίστανται –μεταξύ άλλων– οι πρώτες σήραγγες ξήρανσης. Τα στοιχεία τεχνογνωσίας εξακολουθούν πάντως να έχουν καίρια σημασία σε αυτήν την παραγωγή: καλή γνώση της τεχνικής του κλαδέματος, συγκομιδή σε κατάσταση βέλτιστης ωρίμασης, έλεγχος της ξήρανσης του δαμάσκηνου προκειμένου να επιτευχθεί το απαιτούμενο ποσοστό υγρασίας χωρίς να καούν οι καρποί.
            Για να παράγονται όμορφα δαμάσκηνα, οι οπωρώνες κλαδεύονται κάθε έτος (κλάδεμα καρποφορίας). Το κλάδεμα επιτρέπει έτσι στον ήλιο να διεισδύει περισσότερο στο δένδρο και διασφαλίζει την ωρίμαση των καρπών, όπως επίσης και την καλή κατάσταση της υγείας τους. Μειώνει επίσης τον αριθμό των καρπών και ευνοεί μια περισσότερο ομοιογενή παραγωγή, καλύτερης ποιότητας (καρποί μεγάλου μεγέθους) και καλύτερης απόδοσης.
            Η συγκομιδή εκτελείται όταν το δαμάσκηνο ωριμάσει πλήρως, οπότε οι καρποί πέφτουν, είτε φυσικά είτε με απλό τίναγμα των δένδρων. Σήμερα χρησιμοποιείται μία ακόμα τεχνική για να καθοριστεί η καλύτερη στιγμή της συγκομιδής: σε μια συσκευή που ονομάζεται διαθλασίμετρο συλλέγονται λίγες σταγόνες χυμού. Με τη βοήθεια αυτής της συσκευής προσδιορίζεται το ποσοστό ζάχαρης που περιέχει το δαμάσκηνο.
            Παράλληλα, οι μεταποιητές αναπτύσσουν τεχνικές επανυδάτωσης και συντήρησης προκειμένου να παρουσιάζουν το προϊόν «έτοιμο προς κατανάλωση» καθώς τα ξηρά δαμάσκηνα «Pruneaux d’Agen» εξακολουθούν σύμφωνα με την παράδοση να πωλούνται «ξηρά» στους καταναλωτές, οι οποίοι τα επανυδατώνουν στη συνέχεια μόνοι τους. Σκοπός είναι να γίνει η σάρκα του ξηρού δαμάσκηνου περισσότερο τρυφερή χωρίς όμως να «αραιωθούν» οι γεύσεις του. Η μέθοδος, η διάρκεια, η θερμοκρασία αποτελούν επίσης παράγοντες που επιτρέπουν στους μεταποιητές να παράγουν ξηρά δαμάσκηνα διατηρώντας όλα τα αρώματά του και βελτιώνοντας τη μαλακή υφή της σάρκας τους.
            Τέλος, οι τοπικές βιοτεχνίες παραγωγής γεωργικών τροφίμων παρασκευάζουν με βάση τα ξηρά δαμάσκηνα «Pruneaux d’Agen» είδη ζαχαροπλαστικής ή τρόφιμα που ενισχύουν τη φήμη του προϊόντος και αποτελούν μια αγορά τόσο για τους μικρότερους καρπούς όσο και για τους καρπούς που διατίθενται δύσκολα στο εμπόριο ως ξηρά δαμάσκηνα για κατανάλωση ως έχουν, επειδή εμφανίζουν ορισμένες ατέλειες στην όψη τους.
            
               Ιδιαίτερα χαρακτηριστικά του προϊόντος
            
            Τα ξηρά δαμάσκηνα «Pruneaux d’Agen» χαρακτηρίζονται από τη μαλακή υφή, την καστανοκίτρινη έως χρυσοκίτρινη σάρκα, τη στιλπνή και μη κολλώδη όψη.
            Τα ξηρά δαμάσκηνα «Pruneaux d’Agen» που προορίζονται για κατανάλωση ως έχουν ξεχωρίζουν επίσης από το μέγεθός τους.
            Η φήμη τους είναι διαχρονική.
            
               Αιτιώδης σχέση
            
            Η αιτιώδης σχέση βασίζεται στην ποιότητα και τη φήμη των ξηρών δαμάσκηνων «Pruneaux d’Agen».
            Οι εδαφοκλιματικές συνθήκες της περιοχής ευνοούν την παραγωγή μεγάλων δαμάσκηνων που είναι ιδιαίτερα γλυκά, αλλά και αναγκαία για την παραγωγή των ξηρών δαμάσκηνων «Pruneaux d’Agen».
            Η δαμασκηνιά d’Ente βρήκε σε αυτήν την περιοχή ιδανικές συνθήκες για να αναπτυχθεί, καθώς η συγκεκριμένη ποικιλία αναπτύσσεται με τον καλύτερο δυνατό τρόπο στα αργιλοασβεστώδη εδάφη που ευνοούν τη βλάστηση του δένδρου. Το εν λόγω δαμάσκηνο ευνοείται επίσης από τις κατάλληλες κλιματικές συνθήκες καθώς ο χειμώνας είναι αρκετά ψυχρός, οι παγετοί είναι ελάχιστοι την περίοδο της άνοιξης κατά τη στιγμή της καρποφορίας ενώ κατά τη διάρκεια του καλοκαιριού τις ζεστές ημέρες διαδέχονται δροσερές νύχτες, γεγονός που χαρίζει στα δαμάσκηνα ιδιαίτερη ισορροπία μεταξύ του σακχάρου και της οξύτητας και μια μαλακή και λεπτή επιδερμίδα.
            Χάρη σε αυτές τις φυσικές συνθήκες, οι οποίες συνδυάζονται με την τεχνογνωσία των παραγωγών σε ό,τι αφορά κυρίως το κλάδεμα των δένδρων και την ωρίμαση των καρπών για τη συγκομιδή, τα δαμάσκηνα που παράγονται είναι μεγάλα και πολύ γλυκά, χαρακτηριστικά που καθιστούν τα ξηρά δαμάσκηνα «Pruneaux d’Agen» μοναδικά.
            Στη συνέχεια, η ξήρανση αποτελεί καθοριστικό στοιχείο της ποιότητας των ξηρών δαμάσκηνων «Pruneaux d’Agen». Στο στάδιο αυτό χρησιμοποιείται η ειδική τεχνογνωσία των μονάδων ξήρανσης, οι οποίες οφείλουν να κατέχουν την τέχνη του «ψησίματος» ανάλογα με την ποιότητα των νωπών δαμάσκηνων προκειμένου να επιτυγχάνεται το επιθυμητό ποσοστό υγρασίας. Παράγονται έτσι ξηρά δαμάσκηνα που έχουν καστανοκίτρινη έως χρυσοκίτρινη σάρκα χωρίς καραμελοποίηση.
            Τέλος, οι μεταποιητές έχουν αναπτύξει τεχνικές επανυδάτωσης που επιτρέπουν τη διάθεση ξηρών δαμάσκηνων με μαλακή υφή και στιλπνή μη κολλώδη όψη.
            Άλλωστε, χάρη στις θρεπτικές τους ιδιότητες και την εύκολη συντήρηση και μεταφορά τους, τα ξηρά δαμάσκηνα «Pruneaux d’Agen» απέκτησαν πολύ καλή φήμη διεθνώς μετά το τέλος του 18ου αιώνα.
            Πολλές τοπικές εκδηλώσεις πλαισιώνουν την εμπορική τους διάθεση και συμβάλλουν στη φήμη των ξηρών δαμάσκηνων «Pruneaux d’Agen». Μεταξύ άλλων, αναφέρεται η γιορτή «Pruneau Show» στο Agen ή η εμποροπανήγυρις του Αγίου Αλβίνου (47), στην καρδιά της περιοχής παραγωγής, οι οποίες καταδεικνύουν τον δεσμό του προϊόντος με την περιοχή του.
            
               Παραπομπή στη δημοσίευση των προδιαγραφών
            
            (άρθρο 6 παράγραφος 1 δεύτερο εδάφιο του παρόντος κανονισμού)
            https://extranet.inao.gouv.fr/fichier/3-20171106CDCIGPPruneauxdAgenrevu-nelleversion.pdf